
На основу члана 138. став 1. Устава Републике Србије[footnoteRef:1] и чланова 27. и 37. Закона о Заштитнику грађана[footnoteRef:2] у поступку контроле законитости и правилности рада Републичког фонда за здравствено осигурање поступајући по притужби АА, из …, након окончаног испитног поступка Заштитник грађана је сачинио следећи [1:  „Сл. гласник РС“, бр. 98/06]  [2:  „Сл. гласник РС“, бр. 7105/21] 


ИЗВЕШТАЈ 
 О 
СЛУЧАЈУ СА  ПРЕПОРУКАМА И МИШЉЕЊЕМ

Заштитнику грађана је поднела притужбу АА, из …, којом је указала на немогућност остваривања права по основу здравственог осигурања.
Притужбом је наведено, а што произилази и из приложене документације, следеће:
· госпођа АА је 14.4.2014. год., након процене доктора да јој је неопходна уградњa ендопротезе кука, евидентирана на Листу чекања Војномедицинске академије Београд;
· након вишегодишњег чекања на потребну медицинске интервенцију госпођа АА је 05.10.2020. год., по основу извештаја лекара специјалисте стављена на Листу чекања за исту медицинску интервенцију - уградња ендопротеза кука Института за ортопедско-хируршке болести „Бањица“ (ИОХБ). У моменту стављања на Листу чекања, по наводима притужиље, евидентирана је под редним бројем XXX;
· у непосредном контакту са здравственом установом 31.8.2022. год. притужиља је информисана да се на Листи чекања налази под бројем XX као и да ће морати да чека још најмање 2,5 године јер се предвиђа реконструкција оперативног блока.
Притужиља се пре подношења притужбе Заштитнику грађана обратила, између осталих и Републичком фонду за здравствено осигурање (РФЗО), молбом за помоћ у остваривању права по основу здравственог осигурања, уз детаљно излагање проблема са којим се суочава.
У електронској комуникацији РФЗО је најпре притужиљу 01.9.2022. год. обавестио да је орган предузео активности у оквиру своје надлежности, у циљу налажења решења. Детаљније информације притужиљи су достављене мејлом од 07.9.2022. год. којим је РФЗО обавестио да је од ИОХБ добио информацију да се тренутно налази на 748. месту. У моменту стављања на листу очекивани датум пријема је био 05.10.2022. год. Истовремено је истакнуто да је услед актуелне епидемиолошке ситуације дошло до померања на листи чекања, као и да наведена здравствена установа тренутно примарно збрињава хитне случајеве и пацијенте са малигнитетима, тако да се мало елективне хирургије уради, а све у складу са расположивим капацитетима.
РФЗО је истовремено притужиљи проследио информације добијене од Клиничко болничког центра Звездара у вези са могућношћу специјалистичког прегледа у тој здравственој установи и стављања на листу чекања за операцију уградње ендопротезе кука, уз информацију да уколико жели да пређе на листу чекања Клиничко болничког центра Звездара, а обзиром да се налази на листи чекања ИОХБ, потребно је да истој достави изјаву да жели да буде скинута са листе чекања за наведену операцију у циљу одјаве са листе чекања. Такође је РФЗО притужиљи препоручио да пре упућивања захтева за скидање са листе чекања ИОХБ прибави информацију о тачном датуму пријема у другој изабраној установи.

I ИСПИТНИ ПОСТУПАК

Испитујући испуњеност услова за поступање по поднетој  притужби у оквиру навода притужбе и разлога за њено подношење, разматрајући приложену документацију, Заштитник грађана је донео закључак о покретању испитног поступка оцене законитости и правилности рада РФЗО. [footnoteRef:3] [3:  Дел. бр. 24095 од 01.11.2022. год. ] 

Ради утврђивања свих чињеница и околности од значаја за доношење оцене Заштитника грађана о основаности притужбе, као и сагледавање остваривање права других осигураника на уградњу имплантата у ортопедији (кукови), као једу од здравствених услуга за које се утврђују листе чекања затражено је да  РФЗО, у складу са чланом 34. став 1. Закона о Заштитнику грађана[footnoteRef:4] достави овом органу своје изјашњење о свим околностима у вези навода конкретне притужбе.  [4:  Чланом 34. став 2. Закона о Заштитнику грађана прописано је да у изузетно сложеним ситуацијама, на образложени захтев органа управе, Заштитник грађана може рок из става 1. овог члана продужити најдуже до 60 дана. 
] 


РФЗО је својим актом 07 број 070… -…/22-4 од 03.10.2022. год.[footnoteRef:5] обавестио овај орган, између осталог и следеће: [5:  Примљен и заведен под дел. бр. 27541 од 17.5.2022. год.] 

· у складу са Законом о здравственом осигурању Листе чекања се формирају за одређене врсте здравствених услуга које се обезбеђују из средстава обавезног здравственог осигурања, а које нису хитне и за које се може утврдити редослед коришћења у зависности од медицинских индикација и здравственог стања осигураног лица, као и датум јављања даваоцу здравствених услуга, с тим да време чекања не може да угрози здравље или живот осигураног лица. Републички фонд за здравствено осигурање  доноси општи акт — Правилник о листама чекања којим утврђује врсте здравствених услуга за које се утврђује листа чекања, а на основу стручно-методолошке инструкције министарства. Давалац здравствених услуга утврђује листу чекања и осигураном лицу пружа здравствену услугу у складу са том листом чекања, односно јединственом листом чекања;
· Републички фонд је обезбедио техничке услове за вођење јединствене листе чекања — Апликација за листе чекања здравствених установа, која се налази на сајту Републичког фонда за здравствено осигурање, али унос података на листу (померање на листи, брисање са листе и сл.) ВРШИ искључиво здравствена установа тј. давалац здравствених услуга. Сходно томе, стављање и померање осигураника на листама чекања није у надлежности Републичког фонда за здравствено осигурање, већ здравствене установе. Републички фонд за здравствено осигурање није надлежан за организовање рада здравствених установа и здравствена установа може да формира своје интерне евиденције у складу са начином организације рада у самој установи.
· Правилником о листама чекања прописано је да одлуку о стављању осигураног лица на листу чекања доноси надлежни лекар у здравственој установи увидом у медицинску документацију осигураног лица, степена приоритета за пружање здравствене услуге и критеријума и стандардизованих мера за процену здравственог стања. У закљученом уговору између Републичког фонда и здравствених установа прописана је обавеза здравствене установе да на својој интернет страници објављује листе чекања и да врши ажурирање података. Сходно наведеном, на сајту Републичког фонда се на дневном нивоу објављују називи здравствених установа које не ажурирају своје листе чекања и имена и презимена директора тих здравствених установа.
Истовремено, РФЗО је доставио и одређене информације у вези конкретне притужбе. При том је наведено:
· да се осигурано лице AA електронским путем обратила Контакт центру, дана 31.8.2022. год. а да је  Републички фонд притужиљи електронским путем доставио одговор, дана 01.9.2022. године у коме је кратко упознао са надлежношћу рада Републичког фонда, односно здравствене установе као и да је предузео мере из своје надлежности. Истог дана, 01.09.2022. године електронским путем је прослеђен мејл Институту за ортопедију Бањица са навођењем података из обраћања притужиље и тражењем обавештења у вези наведеног. На прослеђен мејл притужиља је доставила дана 01.09.2022. године кратку захвалност;
· Дана 02.09.2022. године Институт за ортопедију Бањица је доставио одговор у коме наводи да је осигурано лице AA стављена на листу чекања здравствене установе 05.10.2020. године за операцију левог кука и да се тренутно налази на 748 месту, да је у моменту стављања на листу очекивани датум пријема 05.10.2022. године, али је због актуелне епидемиолошке ситуације дошло је до померања на листи чекања и зато постоји неслагање са датумом пре епидемије, обзиром да Институт за ортопедско — хируршке болести Бањица тренутно примарно збрињава хитне случајеве и пацијенте са малигнитетима, тако да се мало елективне хирургије уради, а све у складу са расположивим капацитетима.
· Републички фонд се обратио и другим здравственим установама, у циљу изналажења решења за доставу података колике су могућности (техничке и кадровске) да притужиљи буде пружена здравствена услуга у другој здравственој установи а 07.9.2022. год. је доставио електронски одговор притужиљи у коме наводи информације из одговора Института за ортопедију Бањица, као и потребне активности које треба да предузме да би прешла на листу чекања КБЦ Звездаре;
· Дана 12.09.2022. године притужиља се електронским путем обраћа Републичком фонду са молбом за проверу од ког до ког датума је била пријављена за операцију на ВМА. Увидом у податке из Апликације листе чекања за ВМА, дана 12.09.2022. године достављен је одговор да је притужиља уписана на листу чекања на ВМА 14.04.2014 [image: ][image: ] године, да је датум одјаве 05.10.2020. године, где је у напомени у прегледу података о евиденцији наведено да је разлог брисања са Листе чекања „својевољно одустајање пацијента од интервенције"[image: ]
РФЗО је такође обавестио Заштитника грађана да по подацима из Апликације листе чекања РФЗО има увид у податке које уноси здравствена установа по дефинисаним параметрима, односно који је број лица уписан на листу чекања, који је минималан и максималан датум пријема, који је број реализованих лица са листе и мимо листе чекања и број брисаних лица.
Истовремено је наглашено да се епидемиолошка ситуација која је била актуелна одразила  на број лица на листи чекања и број реализованих лица са листе чекања.
Заштитник грађана је, је након пријема наведеног изјашњења РФЗО, имајући у виду прописана овлашћења и обавезе РФЗО, као и чињеницу да достављени акт не садржи све тражене информације актом дел. бр. 28668 од 14.11.2022. год. затражио да на јасан и недвосмислен начин обавести овај орган о мишљењу РФЗО да ли је здравствена установа у конкретном случају одступила од прописаних рокова јер је у моменту стављања осигураника на листу чекања – 05.10.2020. год. назначено очекивано време интервенције након 24 месеца – 05.10.2022. год. Такође, затражене су од РФЗО и подробније информације о начину вршењу надзора над листама чекања, у смислу Правилника о листама чекања.[footnoteRef:6] [6:  „Сл. гласник РС“, бр. бр. 75/13, 110/13] 

Истовремено је ради свеобухватног сагледавања проблематике у вези са дужином чекања на одређене медицинске интервенције, због којих се грађани често обраћају и Заштитнику грађана, уз уважавање околности да је очекивано време позива за операцију осигураника са листе чекања информативног карактера али и околност да је евидентно да осигураници на одређену врсту интервенција чекају вишеструко дуже него што је Правилником прописано као максимално време чекања, замољено и за обавештење да ли је РФЗО, у сарадњи са другим релевантним органима, евентуално разматрао могућност превазилажења проблема вишегодишњег чекања на поједине медицинске интервенције у области ортопедије и уколико јесте молимо за прецизније информације о томе. Уколико, евентуално, није разматрана могућност превазилажења наведеног проблема, Заштитник грађана је замолио за мишљење РФЗО о разлозима којима се орган руководи те није на пример иницирао разматрање оправданости закључивања уговора са даваоцима здравствених услуга који нису обухваћени Уредбом о Плану мреже здравствених установа[footnoteRef:7] за пружање осигураницима РФЗО услуге – операције уградње ендопротезе кука. РФЗО је предметни акт примио 24.11.2022. год. Међутим, упркос законским обавезама,[footnoteRef:8] РФЗО није доставио тражене информације у остављеном року, нити је упутио образложени захтев за продужење рока за достављање. [7:  „Сл. гласник РС“, бр. 5/20 … 95/21]  [8:  Чл. 34. Закона о Заштитнику грађана – „Сл. гласник РС“, бр. 105/21] 

[bookmark: _GoBack]Притужиља је 12.10.2022. год. у непосредном телефонском разговору обавестила обрађивача предмета да је ишла на преглед у КБЦ Звездара, те да је добила информацију да у овој здравственој установи може бити оперисано знатно брже него у Институту „Бањица“ и да је  договорила са доктором који је прегледао да ће спровести све формалности које су за то потребне (захтеви и обавештења у вези листе чекања). Истовремено, притужиља је нагласила да од поднете притужбе неће одустати већ да инсистира да се поступак настави.[footnoteRef:9] [9:  О обављеном телефонском разговору сачињена је службена белешка дел. бр. 28362 од ] 


II ЧИЊЕНИЦЕ И ОКОЛНОСТИ ПРЕДМЕТА
 
На основу спроведеног поступка, сагледавањем садржине примљеног изјашњења РФЗО, као и увида у јавно доступне информације и документацију коју су други притужиоци достављали у прилогу својих притужби,[footnoteRef:10] утврђене су чињенице релевантне за сачињавања овог извештаја: [10:  Предмети 311-1269/2022 и 311-2222/2021] 

· притужиља АА је, након процене доктора да јој је неопходна уградњa ендопротезе кука, од стране надлежног лекара Војномедицинске академије, уписана на листу чекања 14.04.2014.год. а одјављена 05.10.2020. год. („својевољно одустајање пацијента од интервенције");
· истог дана - 05.10.2020. год. притужиља је стављена на листу чекања Институт за ортопедију „Бањица“  за исту интервенцију – уградњу ендопротезе кука. У моменту стављања на листу чекања очекивани датум пријема је био 05.10.2022. год.;
· притужиља је, након што се електронским путем обратила РФЗО молбом, жалбом, информисана да се 02.9.2022. год. налази на 748 месту на листи, као и да је до померања на листи чекања дошло услед актуелне епидемиолошке ситуације а да та здравствена установа тренутно примарно збрињава хитне случајеве и пацијенте са малигнитетима, тако да се мало елективне хирургије уради, а све у складу са расположивим капацитетима;
· РФЗО је притужиљу такође обавестио да уколико жели да пређе на листу чекања Клиничко болничког центра Звездара, а обзиром да се налази на листи чекања Института за ортопедско-хируршке болести Бањица, потребно је да достави изјаву да жели да буде скинута са листе чекања за наведену операцију, уз препоруку да претходно прибави информацију о тачном датуму пријема у другој изабраној установи.

Током спроведеног испитног поступка и контроле правилности и законитости рада и поступања РФЗО, контролисани орган није у потпуности остварио законом прописану сарадњу са Заштитником грађана јер није доставиo изјашњења са комплетним информацијама поводом предметног поступка који овај државни орган води у оквиру својих законом утврђених овлашћења. Наиме, закључком о покретању испитног поступка[footnoteRef:11] Заштитник грађана је, ради сагледавања потпуне проблематике у вези са дужином чекања на одређене медицинске интервенције, због којих се грађани често обраћају и Заштитнику грађана, затражио информације у вези са најдужим временом чекања на здравствене услуге, као и мишљење о правилности поступања здравствене установе у конкретном случају.[footnoteRef:12] Међутим, РФЗО је игнорисао наведени захтев, као и захтев којим су поновљене наведене тражене информације, али и подробније информације о начину вршења надзора над листама чекања у смислу Правилника о листама чекања.[footnoteRef:13]  [11:  Дел. бр. 24095 од 20.9.2022. год.]  [12:  Правилником o листама чекања одређено је, између осталог, и најдуже време чекања за здравствене услуге. У Прилогу 1 овог Правилника у тач. 8. Уградња импланата у ортопедији прописано је да се осигурана лица у зависности од степена приоритета захтеване процедуре сврставају у групе према дужини чекања – уградња имплантата до шест месеци и уградња имплантата до дванаест месеци. Молимо за мишљење РФЗО да ли здравствена установа у конкретном случају одступа од прописаних рокова јер је у моменту стављања осигураника на листу чекања – 05.10.2020. год. назначено очекивано време интервенције након 24 месеца – 05.10.2022. год.
]  [13:  Акт дел. бр. 28668 од 14.11.2022. год. који је РФЗО примио 24.11.2022. год. ] 


Заштитник грађана је извршио увид и у садржину информација које су јавно доступне путем званичне интернет презентацији РФЗО,[footnoteRef:14] као и информација из средстава јавног информисања у вези са листама чекања.[footnoteRef:15]  [14:  https://www.rfzo.rs/index.php/osiguranalica/listecekanja ]  [15:  https://www.rts.rs/page/stories/sr/story/125/drustvo/5043972/ministarstvo-zdravlja-liste-cekanja.html ] 

· РФЗО је на својој званичној интернет презентацији 01.12.2022. год. објавио информацију – изјаву директорке да на иницијативу министарке здравља сада креће скраћивање листе чекања и да је припремљена „платформа за допунски рад“ као један од начина за скраћење листа чекања у здравственим установама.[footnoteRef:16] Такође, РФЗО свакодневно објављује Листе чекања – дневни пресек[footnoteRef:17]  и 07.12.2022. год. објављено је да је тог дана укупан број лица на листама чекања 64.987 а да је тренд у односу на претходни дан, број лица на листама чекања је повећан за 163 лица. Истовремено, доступни су и подаци о броју лица на листи чекања по називима интервенција, те за уградњу ендопротезе кука 07.12.2022. год. на листама чекања 14.433 лица. [16:  Опширније видети на https://www.rfzo.rs/index.php/vesti/1112-obavestenje22 ]  [17:  https://www.rfzo.rs/index.php/osiguranalica/listecekanja/lc-dnevni-presek ] 

· Више средстава јавног информисања су почетком децембра објавили информације у вези са листама чекања и при том је наведено да је министарка здравља проф. др Даница Грујичић  изјавила да је смањење листе чекања један од приоритета Министарства здравља и истовремено је најављено да се, уз подршку РФЗО припремају стратегије које ће помоћи да што више пацијената, у што краћем року, дође до неопходних интервенција и дијагностичких процедура.[footnoteRef:18] [18:  Општирније на https://www.rts.rs/page/stories/ci/story/124/drustvo/5043969/ministarstvo-zdravlja-liste-cekanja.html ] 



III РЕЛЕВАНТНИ ПРОПИСИ

Приликом сагледавања правилности и законитости рада органа јавне власти и утврђивање пропуста, Заштитник грађана се руководио одредбама Устава Републике Србије,[footnoteRef:19] Закон о здравственој заштити,[footnoteRef:20] Закона о правима пацијената,[footnoteRef:21] Закона о здравственом осигурању[footnoteRef:22] и Правилника о листама чекања,[footnoteRef:23] као и Закона о Заштитнику грађана,[footnoteRef:24] [19:  „Сл. гласник РС“, бр. 98/06, 16/22 - др. пропис]  [20:  „Сл. гласник РС“, бр. 25/19]  [21:  „Сл. гласник РС“, бр. 45/13, 25/19 - др. закон]  [22:  „Сл. гласник РС“, бр. 25/19]  [23:  „Сл. гласник РС“, бр. 75/13, 110/13]  [24:  „Сл. гласник РС“, бр. 7105/21] 

Уставом РС одређено је да свако има право на заштиту свог физичког и психичког здравља. Здравствено осигурање, здравствена заштита и оснивање здравствених фондова уређују се законом (чл. 68.).
Закон о здравственој заштити дефинише здравствену заштиту као организовану и свеобухватна делатност друштва, са циљем остваривања највишег могућег нивоа очувања и унапређења здравља грађана. Здравствена заштита обухвата спровођење мера и активности за очување и унапређење здравља држављана Републике Србије (грађанин), спречавање, сузбијање и рано откривање болести, повреда и других поремећаја здравља и благовремено, делотворно и ефикасно лечење, здравствену негу и рехабилитацију (чл. 2.). Грађанин, као и страни држављанин и лице без држављанства које је стално настањено или привремено борави у Републици Србији, има право на здравствену заштиту, у складу са законом, и дужност да чува и унапређује своје и здравље других грађана, као и услове животне и радне средине (чл. 3.). Учесници у здравственој заштити у Републици Србији су: пружаоци здравствене заштите, организације за здравствено осигурање, грађани, породица, послодавци, образовне и друге установе, хуманитарне, верске, спортске и друге организације, удружења, јединице локалне самоуправе, аутономне покрајине и Република Србија (чл. 4.).

Законом о правима пацијената уређују се права пацијената приликом коришћења здравствене заштите и као једно од базичних права прописује право пацијента на доступну и квалитетну здравствену заштиту, у складу са својим здравственим стањем, а у границама материјалних могућности система здравствене заштите (чл. 6.).

Законом о здравственом осигурању прописано је  да се за одређене врсте здравствених услуга које се обезбеђују из средстава обавезног здравственог осигурања и које нису хитне може утврдити редослед коришћења, у зависности од медицинских индикација и здравственог стања осигураног лица, као и датума јављања даваоцу здравствених услуга, с тим да време чекања не може да угрози здравље или живот осигураног лица (у даљем тексту: листа чекања).  Давалац здравствених услуга утврђује листу чекања и осигураном лицу пружа здравствену услугу у складу са том листом чекања, односно јединственом листом чекања коју устројава и води Републички фонд (чл. 129.). Давалац здравствених услуга који је утврдио листу чекања дужан је да осигурано лице обавести о листи чекања. Обавештење садржи писмену информацију даваоца здравствених услуга о разлозима за стављање на листу чекања, о утврђеном редоследу на листи чекања, односно очекиваном датуму пружања здравствене услуге (чл. 130.).
Правилником о листама чекања одређују се, између осталог, врсте здравствених услуга за које се утврђују листе чекања, критеријуми и стандардизоване мере за процену здравственог стања осигураних лица и за стављање на листу чекања, најдуже време чекања за здравствене услуге, неопходни подаци и методологија за формирање листе чекања, начин информисања осигураног лица, лекара који је упутио осигурано лице и РФЗО  о битним подацима са листе чекања променама, као и брисању осигураних лица са листе чекања, надзор над листом чекања, као и начин коришћења здравствене заштите мимо листе чекања.
Осигурано лице се ставља на листу чекања само уколико је здравствена услуга која треба да му буде пружена, а за коју се формира листа чекања, најбољи или једини начин лечења осигураног лица, односно дијагностике (чл. 1.).
Овим правилником је прописано да је уградња имплантата у ортопедији (кукови и колена) једна од здравствених услуга за које се утврђују листе чекања (чл. 2. тач.8.).
Уколико изабрани лекар, односно лекарска комисија, упути осигурано лице у здравствену установу на специјалистичко-консултативни преглед на основу кога лекар специјалиста те здравствене установе, у свом налазу и мишљењу, утврди потребу за пружањем здравствене услуге за коју се формира листа чекања у тој здравственој установи, осигурано лице се ставља на листу чекања, непосредно, без резервације изабраног лекара. Осигурано лице се ставља на листу чекања, ако је лекар специјалиста те здравствене установе, који је утврдио потребу за пружањем здравствене услуге, увидом у листе чекања других здравствених установа, утврдио да ће осигураном лицу у тој здравственој установи најбрже бити пружена потребна здравствена услуга (чл. 8. ст. 2.).
Време чекања за пружање здравствене услуге утврђује се према критеријумима и времену предвиђеном за пружање здравствене услуге и датуму утврђивања потребе за пружањем здравствене услуге за коју се утврђује листа чекања. Истовремено, прописано је и најдуже време чекања на листи чекања за пружање здравствене услуге (чл. 22.), У Прилогу 1 овог Правилника одређено је да за уградњу имплантата у ортопедији (кукова и колена) осигурана лица се у зависности од степена приоритета захтеване процедуре сврставају у две групе према дужини чекања - до шест месеци и до дванаест месеци.
Републички фонд је континуирано информисан свакодневним увидом у листе чекања свих здравствених установа о стављању осигураних лица, променама и брисању осигураних лица са листа чекања (чл. 28.).
Под надзором над листама чекања подразумева се контрола примене критеријума и стандардизованих мера за процену здравственог стања осигураног лица за стављање на листу чекања, исправност унетих података о осигураном лицу и других података у листе чекања, а  врше га надзорници осигурања Републичког фонда и надзорници осигурања филијала Републичког фонда (чл. 29.). Ако здравствена установа, супротно одредбама овог правилника, стави осигурано лице на листу чекања прекорачујући најдуже време чекања прописано овим правилником, Републички фонд ће умањити накнаду здравственој установи у складу са законом и општим актом Републичког фонда којим се уређује уговарање здравствене заштите са даваоцима здравствених услуга и уговором који је закључен са том здравственом установом за пружање здравствене заштите осигураним лицима Републичког фонда (чл. 30.).
Законом о Заштитнику грађана прописано је да Заштитник грађана покреће поступак по притужби грађана или по сопственој иницијативи. Поред права на покретање и вођење поступка, Заштитник грађана има право да пружањем добрих услуга, посредовањем и давањем савета и мишљења о питањима из своје надлежности делује превентивно, у циљу унапређења рада органа управе и унапређења заштите људских права и слобода (чл. 27.). Када оконча испитни поступак, сачињава писмени извештај о случају који доставља надлежном органу и подносиоцу притужбе и објављује га на својој веб презентацији. У извештају о случају Заштитник грађана утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа (чл. 37. ст. 1-3.).

IV УТВРЂЕНИ  ПРОПУСТИ

Током спроведеног испитног поступка Заштитник грађана је као неспорне чињенице утврдио да се притужиља, на основу процењене потребе за уградњу ендопротеза кука, почев од 14.4.2014. год. налази на листама чекања за ову медицинску интервенцију– најпре на листи чекања Војномедицинске академије а потом Института за ортопедско-хируршке болести „Бањица“. Значи, притужиља је у континуитету пуних 8 и по година на листама чекање за  уградњу вештачког зглоба кука и толико дуго чека на неопходну здравствену услугу. 
Полазећи од чињенице да се листе чекања формирају  за поједине медицинске интервенције и процедуре и дијагностике из одређених области, међу којима је и ортопедија, које нису хитне мора се имати у виду и чињеница да је прописано најдуже време чекања на листи чекања за пружање здравствене услуге за које се сачињавају листе чекања. Конкретно, за уградњу имплантата у ортопедији (кукова и колена) у зависности од степена приоритета, захтеване процедуре сврставају у две групе према дужини чекања - до шест месеци и до дванаест месеци. 
Такође, као неспорно је утврђено да је притужиља 05.10.2020. год. стављана на листу чекања Института за ортопедију „Бањица“ за операцију левог кука и да је у моменту стављања очекивани датум пријема уписан 05.10.2022. год. Дакле, у тренутку стављања на листу чекања евидентно је да здравствена установа није могла да испоштује прописано најдуже време чекања на пружање ове здравствене услуге и здравствена установа је то и евидентирала у апликацију листе чекања. РФЗО, како је у достављеном изјашњењу и експлицитно навео, има увид у податке које уноси здравствена установа по дефинисаним параметрима, односно који је број лица уписан на листу чекања, који је минималан и максималан датум пријема.
Заштитник грађана не сумња да је лекар специјалиста Института за ортопедију „Бањица“, који је утврдио потребу за пружањем здравствене услуге притужиљи АА, у складу са Правилником, најпре извршио увид у листе чекања других здравствених установа и на основу доступних података утврдио да ће осигураном лицу у тој здравственој установи најбрже бити пружена потребна здравствена услуга (чл. 8. ст. 2.). Међутим, с обзиром да је приликом стављања притужиље на листу чекања, уписано време пријема на интервенцију за 24 месеца, чиме је  прекорачено најдуже време чекања прописано овим правилником, намеће се питање колико је време чекања на исту интервенцију било у другим здравственим установама ако је лекар утврдио да ће у тој здравственој установи најбрже бити пружена потребна здравствена услуга.
Истовремено, Заштитник грађана наглашава да се свакако не може занемарити епидемиолошка ситуација у претходном периоду која је свакако утицала на дужину чекања на медицинске интервенције, али сматра да је епидемиолошка ситуација само додатно пролонгирала време чекања које је већ премашило прописану максималну дужину чекања. На основу навода здравствене установе, које је РФЗО прибавио и пренео Заштитнику грађана, с обзиром на њен тренутни (02.9.2022. год.) редослед на листи (748.) као и да здравствена установа тренутно примарно збрињава хитне случајеве и пацијенте са малигнитетом, тако да се мало елективне хирургије уради, а све у складу са расположивим капацитетом, може се закључити да притужиљи у блиској будућности у тој здравственој установи не може бити пружена потребна здравствена услуга. 
Заштитник грађана на основу расположивих информација и прибављене документације, а имајући у виду позитивне прописе, закључује да РФЗО, игноришући обавезујуће прописе, не спроводи надзор над листама чекања и не врши послове из своје надлежности, што за последицу има повреду права грађана на доступну и квалитетну здравствену заштиту и  повреду права на поштовање прописа.
Заштитника грађана посебно забрињава чињеница што РФЗО, не само што није предузео ни једну радњу и активност коју је требао и морао да предузме, већ ни након обраћања осигуранице, као ни сугестивног питања Заштитника грађана[footnoteRef:25] у вези спровођења надзора над листама чекања и довођења у извесност да указани проблем може да има за последицу кршење права не само притужиље већ и већег броја осигураника/пацијената који су и идентичној и/или сличној ситуацији, не препознаје своју улогу и обавезу. Такође, РФЗО није одреаговао ни након информација од здравствене установе примљених 02.9.2022. год. - здравствена установа тренутно примарно збрињава хитне случајеве и пацијенте са малигнитетом, тако да се мало елективне хирургије уради, а све у складу са расположивим капацитетом. Заштитник грађана истиче да га је изненадила и додатно забринула чињеница да РФЗО, иако је упознат са свим чињеницама у вези конкретног случаја, притужиљи, по њеном обраћању том органу молбом за помоћ, уз апстраховање чињенице да она већ дуже од 8 и по година чека на неопходну медицинску услугу, даје савет – препоруку да се обрати трећој здравственој установи ради стављање на њену листу чекања одн. да по трећи пут „отпочне чекање“ на уградњу вештачког зглоба кука. РФЗО је орган који је надлежан за надзор листи чекања и контролу података о очекиваном времену пријема ради пружања потребне медицинске услуге и, као такав, упознат да здравствена установа као очекивани датум пријема унела датум који дупло дуже премашује прописано максимално време чекања. Истовремено, РФЗО не врши послове из своје надлежности а осигураници даје препоруку да проблем вишегодишњег чекања на неопходну медицинску интервенцију реши тако што ће прећи на листу чекања друге здравствене установе - да затражи од исте те здравствене установе (Института за ортопедију „Бањица“) да је скине са листе чекања уз претходно прибављену информацију о тачном датуму пријема у другој изабраној установи (Клиничко болнички центар „Звездара“).  [25:  Акта Заштитника грађана дел. бр. 24095 од 20.9.2022. год и дел. бр. 28668 од 14.11.2022. год.] 

Позитивни прописи и начела добре управе захтевају од органа да поступају и предузимају мере и радње у оквиру своје надлежности, у складу са законом. Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао отежавање положаја осигураника/пацијената, кршење њихових права на доступност здравствене заштите и стварање правне несигурности.
***
Заштитник грађана наглашава да је околност да контролисани орган током трајања овог испитног поступка није у потпуности остварио законом прописану сарадњу са Заштитником грађана, јер није доставиo тражена изјашњења са комплетним информацијама поводом предметног поступка који овај државни орган води у оквиру својих законом утврђених овлашћења, директно утицала на дужину трајања испитног поступка. Међутим, имајући у виду да је у свим досадашњим испитним поступцима РФЗО благовремено извршавао своју законску обавезу сарадње за овим органом, као и да је уважавао све упућене препоруке за отклањање утврђених пропуста и мишљења ради унапређења начина рада, Заштитник грађана сматра да је ово био изузетан, изоловани случај несарадње, и истовремено изражава наду да се овакви примери неће понављати.
Истовремено, Заштитник грађана наглашава да поздравља све намере РФЗО у вези са скраћивањем листи чекања у здравственим установама, а чије предузимање је иницирала министарка здравља.[footnoteRef:26] Такође, Заштитник грађана посебно цени спремност министарке здравља проф. др Данице Грујичић да се приоритетно ради на решавању листа чекања у здравственим установама.[footnoteRef:27] [26:  https://www.rfzo.rs/index.php/vesti/1112-obavestenje22 ]  [27:  „…Смањење листе чекања један од приоритета Министарства здравља и истовремено је најављено да се, уз подршку РФЗО припремају стратегије које ће помоћи да што више пацијената, у што краћем року, дође до неопходних интервенција и дијагностичких процедура.“; опширније на https://www.rts.rs/page/stories/ci/story/124/drustvo/5043969/ministarstvo-zdravlja-liste-cekanja.html
] 


***

Након спроведеног испитног поступка, а на основу свега изнетог, уважавајући стандарде домаћег и међународног права, чињенице и доказе, Заштитник  грађана налази да су у раду и поступању Републичког фонда за здравствено осигурање начињени пропусти који се огледају у неправилном и незаконитом поступању, и то:

РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ је, игноришући обавезујуће прописе, иако је био упознат са неправилностима у раду здравствених установа приликом стављања осигураника АА, али и других осигураника, на листу чекања и уписивања времена чекања, које знатно премашује максимално прописано време, није предузео мере и активности из своје надлежности, а које је морао да предузме, и то:
· да спроведе надзор над листама чекања Института за ортопедско-хируршке болести „Бањица“  у складу са Правилником o листама чекања;
· да, у зависности од резултата надзора, предузме све радње и мере у оквиру својих овлашћења.

РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ је по обраћању притужиље АА, којом је замолила тај орган за помоћ, посебно некоректно поступио јер је:
- занемарио евидентне неправилности у раду здравствене установе при вођењу листе чекања за конкретну медицинску услугу,
- игнорисао време чекања притужиље на операцију кука (укупно 8 и по година, од чега 6 и по година у Војномедицинској академији и 2 године у Институту за ортопедско-хируршке болести „Бањица“ ) и
- указао јој на могућност промене здравствене установе, препоручио да прибави информацију о тачном датуму пријема у тој здравственој установи и потпише изјаву – захтев да после две године чекања буде скинута са листе чекања Института за ортопедско-хируршке болести „Бањица“.

Утврђени пропусти у раду Републичког фонда за здравствено осигурање начињени су на штету права притужиље АА и других осигураника/пацијената који су у истој и/или сличној ситуацији, јер јој/им је повређено право на доступну и квалитетну здравствену заштиту у оквиру обавезног здравственог осигурања, у складу са својим здравственим стањем, као и право на поштовање прописа.


V УПУЋЕНЕ ПРЕПОРУКЕ

На основу утврђених недостатака у раду, Заштитник грађана препоручује Републичком фонду за здравствено осигурање следеће:

1. РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ ће поново сагледати обраћање притужиље АА од 01.9.2022. год., као и све околности конкретног случаја и преиспитати свој став и препоруку осигураници да, у циљу превазилажења проблема, Институту за ортопедско-хируршке болести „Бањица“ достави изјаву да жели да буде скинута са листе чекања те здравствене установе а потом се обрати другој здравственој установи ради стављања на листу чекања за исту врсту медицинске услуге. 

2. РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ ће без одлагања спровести надзор над листама чекања за медицинске интервенције у области ортопедије – уградња ендопротезе кука и при томе посебну пажњу посветити контроли података које уноси здравствена установа о максималном датум пријема на интервенцију.

3. РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ ће у свом будућем раду у оквиру својих надлежности и овлашћења поступати проактивно и правовремено  спроводити надзор над листама чекања, предузимати све активности и мере у складу са позитивним прописима, уз поштовање права грађана.

***

На основу спроведених поступака контроле правилности и законитости рада Републичког фонда за здравствено осигурање и утврђених пропуста у раду и поступању контролисаног органа, Заштитник грађана сматрајући да ће давањем мишљења допринети унапређењу заштите гарантованих људских слобода и права.

V УПУЋЕНО МИШЉЕЊЕ

I	Потребно је да РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ без одлагања 
· сагледа податке листи чекања свих здравствених установа у којима се врши уградња имплантата у ортопедији и уради свеобухватну анализу о просечној дужини чекања на ову врсту медицинске интервенције,
· прибави податке о расположивим кадровским ресурсима  свакој од тих здравствених установа и упути предлог Министарству здравља о конкретним мерама које би биле неопходне да би се смањило време чекања на ову врсту медицинске услуге.

II	Ради обезбеђења остваривања права грађана - осигураника на доступну и квалитетну здравствену заштиту у оквиру обавезног здравственог осигурања, Републички фонд за здравствено осигурање ће, у сарадњи са другим надлежним органима испитати потребу и могућности, као и услове за евентуално закључивање уговора са даваоцима здравствених услуга који нису обухваћени Планом мреже здравствених установа.
Републички фонд за здравствено осигурање ће, притом, имати у виду досадашња искуства и ефекте на листе чекања у појединим областима за које је у претходном периоду већ омогућено осигураницима да им те услуге могу бити пружене у приватним здравственим установама о трошку Републичког фонда за здравствено осигурање.

Републички фонд за здравствено осигурање обавестиће Заштитника грађана:
· у року од 30 дана о поступању по препорукама, уз достављање релевантне документације и других доказа на основу којих се са сигурношћу може утврдити да је по препорукама поступљено и
· у року од 60 дана од дана пријема овог акта о предузетим мерама и поступању по упућеним мишљењима, уз достављање релевантне документације и других доказа на основу којих се са сигурношћу може утврдити да су прихваћена. 

	

ЗАМЕНИК ЗАШТИТНИКА ГРАЂАНА

	
Слободан Томић



Доставити:
- Републичком фонду за здравствено осигурање, ул. Јована Мариновића бр. 2, Београд,
- притужиљи АА -  
- у списе предмета
Доставити копију ради информације:
- Министарство здравља, ул. Немањина 22-26, Београд,

